Christopher Tostrup

Christopher Henrik Holfeldt Tostrup (født 20. september 1804 i Hjelmeland, død 17. oktober 1881 i Christiania) var en norsk trelasthandler og godseier. Han grunnla Tostrup & Mathiesen, et av Norges største trelastfirmaer i andre halvdel av 1800-tallet. Firmaet eide rundt 400 000 dekar skog i traktene ved Eidsvoll og Hurdalssjøen.

 Biografi 

Han var sønn av infanterikaptein Nicolay Tostrup og Thale Margrethe Resen Holfeldt, og var bror av amtmann og stortingsmann Hans Tostrup og gullsmed Jacob Ulrich Holfeldt Tostrup. Foreldrene var ikke spesielt velstående og hadde bare råd til universitetsutdannelse for den ene sønnen, og det var derfor planen at Christopher skulle bli sjømann. Da han skulle ut med et skip for alvor første gang rakk han imidlertid ikke frem, og da skipet få dager senere gikk ned med mann og mus gjorde moren det straks av med sjømannsplanene. I stedet ble han i 1822 ansatt på kontoret til bordskriver Ole Nerdrum.

Seks år senere ble han ansatt av generalkrigskommissær Haagen Mathiesen, som bodde i København. Etterhvert ble han bestyrer for Mathiesens eiendommer i Hurdal, Skedsmo og Trysil, og viste seg raskt som en dyktig forretningsmann. Etter Mathiesens død i 1842 kjøpte han eiendommene i Hurdal, Hadeland og Nannestad sammen med Mathiesens sønn Mogens Mathiesen, og de dannet da firmaet Tostrup & Mathiesen, som de eide med en halvpart hver. Fra etableringen var Christopher Tostrup firmaets egentlige leder, mens Mogens Mathiesen spilte en mer passiv rolle. Firmaet het juridisk opprinnelig bare «Chr. Tostrup», men det ble senere endret til «Tostrup & Mathiesen». Firmaet kjøpte opp nye store skogeiendommer og ble et av de største trelastfirmaene i landet, som tidvis var det høyest lignede firmaet i Oslo. Raskt kom Mogens Mathiesens sønn Haaken C. Mathiesen inn i firmaet, og spilte en stadig viktigere rolle, særlig etter at Tostrup mot slutten av livet trakk seg mer tilbake fra den daglige ledelsen. Ifølge en familietradisjon skal Haaken C. Mathiesen ha ønsket at firmaet skulle kjøpe Nordmarksgodset, men Tostrup gikk imot planen.Sejersted s. 259

Tostrup var medlem av direksjonen for Hovedbanen, kommunestyret i Christiania, den kongelige skogkommisjon, fengselskommisjonen og ble vararepresentant på Stortinget i 1854. Han ble ridder av Vasaordenen i 1864, men bar aldri dekorasjonen. I 1845 kjøpte han løkken Bellevue i Christiania, som senere ble innlemmet i Vår Frelsers gravlund. Han restaurerte huset og anla parkmessig hage, og bodde der til 1870-årene. I 1870 kjøpte han herregården Kjellestad i Stathelle, der han bodde de siste årene. Kjøpet innledet en mer passiv periode for Tostrup i ledelsen av Tostrup & Mathiesen.

 Familie 

Christopher Tostrup var gift med Julie Camilla Schaft, datter av Andreas Schaft. De hadde tre sønner og fire døtre:
 Valborg Tostrup (1836–1886), som var gift med sin fetter, cand.med. Herman Frederik Amberg Gjør
 Agnes Tostrup (1839–1863), som var gift med sin tremenning, krigskommissær Johan Altenborg Paus
 Harald Tostrup (1839–1858), død som barn
 Thorvald Tostrup (1841–1890), trelasthandler
 Louise de Seue Tostrup (f. 1843), som var gift med sin fetter, overrettssakfører Carl Ludvig Platou Gjør
 Oscar Tostrup (1845–1892), trelasthandler
 Cathinka Tostrup (1847–1848), død som barnthumb|Grav for Cathinka Tostrup, Harald Tostrup, Agnes Paus født Tostrup, Thorvald Tostrup og Oscar Tostrup, Vår Frelsers gravlund

Agnes' sønn Christopher Tostrup Paus vokste i stor grad opp hos besteforeldrene etter morens tidlige død.

Ved Christopher Tostrups død trådte sønnene Oscar og Thorvald inn som partnere i Tostrup & Mathiesen, med de andre arvingene – enkefru Tostrup, døtrene Valborg og Louise, og dattersønnen Christopher Tostrup Paus – som kreditorer med pant i firmaets eiendommer. Oscar og Thorvald var begge ugifte og ved Oscars død i 1892 ble Tostrup-arvingene løst ut av Mathiesen-familien, muligens i tråd med en tidligere avtale.

Alle sønnene døde uten etterkommere og Agnes' eneste sønn Christopher Paus var også ugift. Christopher Tostrup har imidlertid etterkommere gjennom døtrene Valborg og Louise, med slektsnavn bl.a. Gjør og Paus. Valborg Tostrup var bl.a. mor til Elise Schaft Gjør, gift med ingeniør og fabrikkeier Karl L. Paus, Bygdøy; de var foreldre til bl.a. godseier Herman Paus (1897–1983), Herresta, fabrikkeier Eyvind Paus (f. 1900), Oslo, og godseier Karl Paus (f. 1902), Närsjö gård, med etterkommere i Norge, Sverige og Storbritannia. Oldebarnet Herman Paus var gift med grevinne Tatiana Tolstoy, den russiske forfatterens barnebarn.

 Litteratur 
 S. H. Finne-Grønn. Familien Tostrup fra Lister. Christiania, 1897
 Francis Sejersted, Den gamle bedrift og den nye tid; 1842–1895. Oslo, Dreyer, 1979. Bd. III i serien Fra Linderud til Eidsvold Værk.

 Referanser 

 Eksterne lenker 
 Maleri av Sara Rein Hornemann

Kategori:Norske trelasthandlere
Kategori:Norske godseiere
Kategori:Norske forretningsfolk
Kategori:Personer fra Hjelmeland kommune
Kategori:Personer begravet på Vår Frelsers gravlund
Kategori:Fødsler i 1804
Kategori:Dødsfall i 1881